รัฐบาลไทย-ข่าวทำเนียบรัฐบาล-รมช.ศธ."ม.ล.ปนัดดา ดิศกุล" พบปะสนทนากับครู-นักเรียนโรงเรียนมัธยมวัดเบญจมบพิตร เพื่อร่วมขับเคลื่อนโรงเรียนคุณธรรม
วันอังคารที่ 30 พฤษภาคม 2560
รมช.ศธ."ม.ล.ปนัดดา ดิศกุล" พบปะสนทนากับครู-นักเรียนโรงเรียนมัธยมวัดเบญจมบพิตร เพื่อร่วมขับเคลื่อนโรงเรียนคุณธรรม
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พบปะสนทนากับคณาจารย์และลูกหลานนักเรียนโรงเรียนมัธยมวัดเบญจมบพิตร เพื่อร่วมขับเคลื่อนโครงการโรงเรียนคุณธรรม
ม.ล.ปนัดดา ดิศกุลกล่าวตอนหนึ่งว่า การมาพบปะนักเรียนครั้งนี้ เพื่อต้องการให้โรงเรียนร่วมกันขับเคลื่อนโครงการ "โรงเรียนคุณธรรม" ถวายแด่พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 พระผู้ทรงเป็นดวงใจของคนไทยทั้งชาติ ซึ่งสมเด็จพระเจ้าอยู่หัวมหาวชิราลงกรณ บดินทรเทพยวรางกูร ในหลวงรัชกาลที่ 10 ทรงมีรับสั่งขอให้ลูกหลานเยาวชนและประชาชนได้ช่วยกันสืบสานพระราชปณิธานเดินตามรอยพระองค์ท่าน เพราะพระองค์ทรงมีพระกรุณาธิคุณใหญ่หลวงต่อประเทศชาติดังจะเห็นได้จากพระราชกรณียกิจและพระเมตตา ก่อให้เกิดคุณูปการอเนกอนันต์แก่ประชาชนและประเทศชาติโดยรวม ทั้งยังทรงมีพระราชอัธยาศัย และพระราชจริยวัตรอันงดงามอีกด้วย
ทั้งนี้ ได้ฝากให้ผู้บริหารโรงเรียน ครู และนักเรียน ได้ร่วมกันขับเคลื่อนการเป็นโรงเรียนคุณธรรมซึ่งอย่างน้อยต้องมี 5 เรื่องที่สําคัญ คือ 1) ความพอเพียง 2) ความกตัญญู 3) ความซื่อสัตย์สุจริต 4) ความรับผิดชอบ 5) อุดมการณ์คุณธรรมจริยธรรม โดย 5 เรื่องดังกล่าว สํานักงานคณะกรรมการการศึกษาขั้นพื้นฐาน (สพฐ.) ได้กําหนดเป็นตัวชี้วัดของการเป็นโรงเรียนคุณธรรมไว้แล้วสําหรับโรงเรียนที่จะเข้าร่วมโครงการทั้ง30,711โรงเรียน ภายในปีการศึกษานี้
โอกาสนี้ ม.ล.ปนัดดา ได้แนะนําหนังสือ "ดุจดวงตะวัน" ซึ่งเป็นหนังสือเล่มเล็ก ๆ ที่มีความงดงามมาก สามารถพกพาใส่กระเป๋าเสื้อไปอ่านได้อย่างสะดวก หากนักเรียนได้อ่าน จะค้นพบเหตุและผลว่า "ทําไมคนไทยจึงรักในหลวงเป็นอย่างมาก" เพราะในหนังสือดังกล่าวได้บอกถึงการก่อกําเนิดโรงเรียนพระดาบส กําเนิดโครงการหลวง โครงการพระราชดําริต่าง ๆ มากมาย ซึ่งเป็นเรื่องที่สั้น ๆ เข้าใจง่าย แต่หากใครได้อ่านแล้ว จะเข้าใจถึงพระองค์ท่านได้มากขึ้น
"ปนัดดา" แนะนําหนังสือ "ดุจดวงตะวัน"
ซึ่งเป็นหนังสือเล่มเล็ก ๆ ที่มีความงดงามมาก
"โรงเรียนมัธยมวัดเบญจมบพิตร (Mathayom Wat Benchamabophit School) หรืออักษรย่อ "บ.บ." ตั้งอยู่ในบริเวณวัดเบญจมบพิตรดุสิตวนาราม เขตดุสิต กรุงเทพมหานคร ในเนื้อที่ประมาณ 5 ไร่ 42 ตารางวา อยู่ในเขตพระราชฐาน เป็นโรงเรียนในเขตกรุงเทพมหานครที่เปิดสอนเฉพาะนักเรียนชาย (โรงเรียนชายล้วน) ตามพระราชดําริของพระบาทสมเด็จพระจุลจอมเกล้าเจ้าอยู่หัว มีพระกรุณาโปรดเกล้าฯ พระราชกําเนิดเมื่อ ร.ศ.119 (พ.ศ. 2443) พระองค์ทรงกําหนดหลักสูตรแนวการสอนด้วยพระองค์เอง และเปิดสอนตั้งแต่วันที่ 5 พฤษภาคม 2444 มีนักเรียน 40 คน เป็นโรงเรียนในพระบรมราชูปถัมภ์โดยตรงไม่ขึ้นตรงต่อกระทรวงธรรมการสมัยนั้น
หลังจากนั้นทรงพระกรุณาโปรดเกล้าฯ ให้พระบรมวงศานุวงศ์ ชั้นผู้ใหญ่ และเสนาบดีกระทรวงธรรมการ ร่วมกันวางแผนปรับปรุงโรงเรียนมัธยมวัดเบญจมบพิตร ที่สําคัญยิ่งก็คือ พระองค์ได้พระราชทานทุนทรัพย์ส่วนพระองค์สร้างอาคารถาวรเป็นตึกทรงยุโรปสถาปัตยกรรมแบบ Neo-Classic และทรงห่วงใยในเรื่องการก่อสร้างเป็นอย่างยิ่ง แม้ในสิ่งเล็ก ๆ น้อย ๆ ก็ต้องได้รับพระราชทานบรมราชานุญาตทุกอย่าง
โรงเรียนมัธยมวัดเบญจมบพิตรปัจจุบัน เปิดสอนชั้นมัธยมศึกษาตอนต้น และชั้นมัธยมศึกษาตอนปลาย มีจํานวนนักเรียน 1,193 คน โดย ดร.มนพมนตรี สกุลศิลป์ศิริ เป็นผู้อํานวยการโรงเรียน มีคติธรรมประจําโรงเรียน คือ“อุฎฐาดา วินทฺเต ธนํ”หมายความว่า ผู้หมั่นย่อมหาทรัพย์ได้ ส่วนวิสัยทัศน์ของโรงเรียน คือ"โรงเรียนมัธยมวัดเบญจมบพิตร มุ่งพัฒนานักเรียนให้มีคุณภาพ ตามมาตรฐานการศึกษาขั้นพื้นฐาน และสู่มาตรฐานสากล บนพื้นฐานความเป็นไทย"
โดยอัตลักษณ์ของโรงเรียน คือ"สุภาพบุรุษเบญจมบพิตร เป็นผู้มีสัมมาคารวะ รู้จักรุ่นพี่รุ่นน้อง"